वाड्रा केस में क्लीन चिट वाले अफसर की नियुक्ति से खेमका नाराज, विरोधी IAS बोले- 'खिसियानी बिल्ली खंबा नोचे'
Haryana DLF Skylight Land Deal Dispute Update - हरियाणा के चर्चित IAS अशोक खेमका भाजपा-जजपा सरकार से नाराज हो गए हैं। इस बार वजह स्काईलाइट-DLF लैंड डील को लेकर है।
हरियाणा के चर्चित IAS अशोक खेमका भाजपा-जजपा सरकार से नाराज हो गए हैं। इस बार वजह स्काईलाइट-DLF लैंड डील को लेकर है। इस डील में वाड्रा को क्लीन चिट देने वाले रिटायर्ड आईएएस अधिकारी को दोबारा नियुक्ति देने पर अशोक खेमका की नाराजगी उभरी है।
खेमका ने ट्वीट कर लिखा- 2014 में भी इस मामले में नई सरकार (भाजपा सरकार) ने कुछ नहीं किया। ऐसा करना जुर्म करने की संस्कृति को बढ़ावा देने जैसा है। कोई गलती करता जाए और उसे कोई सजा न दी जाए। सेवानिवृति के बाद एक आरामदेह और रुतबे वाली जिंदगी सरकार ने दी है।
हालांकि खेमका को उनके विरोधी IAS ने इशारों में जवाब दिया कि कुछ लोगों की प्रतिष्ठा दूसरों की निंदा करने में ही है। उन्होंने इसे 'खिसियानी बिल्ली खंबा नोचे' करार दिया।
कार्यप्रणाली पर उठाए सवाल
अशोक खेमका ने ट्वीट कर अपना विरोध जाहिर किया है। ट्वीट में उन्होंने सरकार की कार्यप्रणाली पर सवाल खड़े करते हुए लिखा है कि पूर्व की भूपेंद्र सिंह हुड्डा सरकार के दौरान दिसंबर 2012 में स्काईलाइट - डीएलएफ लैंड डील मामले की जांच के लिए गठित 3 आईएएस अफसरों की कमेटी ने इस मामले में क्लीन चिट दी थी।
अशाोक खेमका का ट्वीट...
BJP ने बनाया था राष्ट्रीय मुद्दा
अशोक खेमका ने कांग्रेस सरकार के समय वाड्रा डीएलएफ लैंड डील को लेकर सवाल खड़े किए थे। भाजपा ने इसे चुनाव के दौरान राष्ट्रीय मुद्दा बनाया था। 2014 के चुनाव में इस लैंड डील को लेकर पार्टी ने प्रचार सामग्री तक छपवाई थी, लेकिन जब पार्टी सत्ता में आई तो इस मामले में कोई भी कार्रवाई अभी तक नहीं की गई। इसके बाद इस डील को क्लीन चिट देने वाले अधिकारी को दोबारा पद देने पर खेमका का यह दर्द छलका है।
खेमका के ट्वीट पर IAS संजीव की एंट्री
खेमका के ट्वीट पर उनके विरोधी IAS अधिकारी संजीव वर्मा ने पलटवार किया है। वर्मा ने कहा है कि कई लोगों की प्रतिष्ठा दूसरों की निंदा परायण पर ही आधारित होती है। निंदा करके उनके अहम को तुष्टि मिलती है। संजीव वर्मा ने अशोक खेमका पर महालेखाकार विभाग में उनके कार्यकाल में नियुक्ति के दौरान घोटाले के आरोप लगाए हैं।
